Document ID: 32014D0353

TARYBOS ĮGYVENDINIMO SPRENDIMAS
2014 m. gegužės 21 d.
dėl praktinių ir procedūrinių taisyklių, taikomų Tarybai skiriant tris veiksmų, susijusių su Europos kultūros sostinėmis 2020-2033 m., atrankos ir stebėsenos grupės ekspertus
(2014/353/ES)
EUROPOS SĄJUNGOS TARYBA,
atsižvelgdama į Sutartį dėl Europos Sąjungos veikimo,
atsižvelgdama į 2014 m. balandžio 16 d. Europos Parlamento ir Tarybos sprendimą Nr. 445/2014/ES, kuriuo nustatomi Sąjungos veiksmai, susiję su Europos kultūros sostinėmis 2020-2033 m., ir panaikinamas Sprendimas Nr. 1622/2006/EB (1), ypač į jo 6 straipsnį,
kadangi:
(1)
pagal Sprendimo Nr. 445/2014/ES 6 straipsnį turėtų būti įsteigta nepriklausomų ekspertų grupė (toliau - grupė) atrankos ir stebėsenos procedūroms vykdyti. Ši grupė turi būti sudaryta iš Sąjungos institucijų ir įstaigų paskirtų 10 ekspertų, iš kurių tris trejų metų laikotarpiui turėtų paskirti Taryba. Tačiau pirmą kartą sudarant grupę, Taryba savo ekspertus turėtų paskirti vieniems metams, kad ekspertus būtų galima keisti laipsniškai ir taip išvengti patirties bei praktinių žinių praradimo;
(2)
kiekviena institucija ir įstaiga turi teisę atrinkti ekspertus pagal atitinkamas savo procedūras. Tačiau pagal Sprendimo Nr. 445/2014/ES 6 straipsnio 3 dalies pirmą pastraipą ekspertai turėtų būti atrenkami iš Komisijos pasiūlyto potencialių Europos ekspertų grupės narių sąrašo;
(3)
pagal Sprendimo Nr. 445/2014/ES 6 straipsnio 3 dalies ketvirtą pastraipą, skirdamos ekspertus, Sąjungos institucijos ir įstaigos visoje sudarytoje grupėje turėtų užtikrinti kompetencijos papildomumą, subalansuotą geografinį pasiskirstymą ir lyčių pusiausvyrą;
(4)
tikslinga, kad Taryba priimtų sprendimą dėl savo trijų grupės ekspertų skyrimo praktinių ir procedūrinių taisyklių;
(5)
šios taisyklės turėtų būti teisingos, nediskriminuojamos, skaidrios ir lengvai įgyvendinamos,
NUSPRENDĖ:
1 straipsnis
1. Organizuojamas valstybių narių burtų traukimas. Valstybių narių dalyvavimas traukiant burtus yra savanoriškas. Tačiau siekiant sumažinti interesų konflikto riziką, valstybėms narėms, kurių miesto atranka arba stebėsena turi būti vykdoma grupės ekspertų kadencijos laikotarpiu, neleidžiama dalyvauti traukiant burtus. Pagal šį principą sudarytas valstybių narių, kurioms neleidžiama dalyvauti traukiant burtus, sąrašas pateikiamas šio sprendimo priede.
2. Siekiant užtikrinti plačią geografinę aprėptį, valstybėms narėms, kurios rekomendavo Tarybai skirtinus ekspertus ankstesnei kadencijai, taip pat neleidžiama dalyvauti traukiant burtus.
2 straipsnis
1. Pirmosios trys valstybės narės, kurios laimi burtus, turi teisę rekomenduoti kiekviena po vieną ekspertą.
2. Šiuo tikslu kiekviena iš trijų valstybių narių pasirenka vieną ekspertą iš Komisijos sudaryto potencialių Europos ekspertų grupės narių sąrašo ir rekomenduoja jį paskirti grupės nariu.
3. Remdamasi šiomis rekomendacijomis ir atitinkamam Tarybos parengiamajam organui atlikus deramą rekomenduojamų ekspertų patikrinimą, Taryba paskiria tuos tris ekspertus, kurie trejų metų laikotarpiu įeis į atrankos ir stebėsenos grupės sudėtį.
4. Nukrypstant nuo 3 dalies:
a)
Taryba skiria savo ekspertus į 2015 m. grupę vienų metų laikotarpiui;
b)
nepaisant to, 2015 m. paskirti ekspertai laikomi paskirtais ir 2016-2018 m. laikotarpiui.
Todėl pagal 1 straipsnio 1 dalį valstybės narės, kurių miestams turės būti taikoma 2015 m. grupės, taip pat 2016-2018 m. grupės vykdoma atrankos ar stebėsenos procedūra, neleidžiama dalyvauti traukiant burtus, kuriais siekiama skirti 2015 m. grupės ekspertus.
5. Grupės eksperto atsistatydinimo, mirties ar nuolatinio nedarbingumo atveju valstybė narė, kuri rekomendavo tą ekspertą, rekomenduoja jį likusiam kadencijos laikui pakeisiantį asmenį. Taikoma šiame straipsnyje nurodyta procedūra.
3 straipsnis
Šis sprendimas įsigalioja jo paskelbimo Europos Sąjungos oficialiajame leidinyje dieną.
Priimta Briuselyje 2014 m. gegužės 21 d.

Labels: 0
9
15